Suomen kunnista suhteellisesti eniten sinkkunaisia asuu Turussa, tilastot paljastavat.

Tilastokeskuksen vuoden 2015 tilaston mukaan 16–35-vuotiaista turkulaisnaisista sinkkuja on lähes kolmannes. Silti katugallupissa tuntuu kuin etsisi neulaa heinäsuovasta. Nainen toisensa jälkeen ilmoittaa olevansa varattu.

Yksi varatuista kertoo olevansa naimisissa ulkomaalaisen kanssa ja heittää ilmoille kysymyksen: Turussa on Suomen kauneimmat naiset, mutta onko komeimmat miehet?

– Ei ole vikaa miehissä, kaikissa ainakaan, Sanni Kivinen puolustaa turkulaista miesmainetta, vaikka sinkku onkin. Tosin hän on ollut sitä vain vähän aikaa.

Sannin kanssa kahvilla istuva Iina on myös tuore sinkku. Tuttavapiirissä sinkkuja on kaverusten mukaan enemmänkin.

Sannia ja Iinaa sinkkuus ei huoleta, mutta ei se liioin ole pysyväksi ajateltu olotila. Netistä uutta kumppania ei kuitenkaan ole tarkoitus etsiä.

– Itse en menisi Tinderiin. Ihmisiähän voi tavata kaikkialla, Sanni sanoo.

– Kai kapakastakin voi löytää vakituista seuraa. Tapaa siellä ainakin ihmisiä, Iina säestää.

Turun korkean sinkkupitoisuuden naiset arvelevat johtuvan siitä, että kyseessä on yliopistokaupunki.

– Yliopistoissahan on nykyisin enemmän naisia, Sanni sanoo.

Kumppanin valinnassa ystävyksillä ei ole kohtuuttomilta tuntuvia vaatimuksia.

– Että olisi kiinnostava, Sanni määrittelee.

– Kenen kanssa on hauskaa ja että olisi elämänarvot kohdillaan, Iina sanoo.

Jutun pääkuvana olevalla videolla ja sen lopussa olevassa taulukossa on sinkkunaisten määriä ja osuuksia eri paikkakunnilla.

Sinkku on horjuva käsite

Tutkimusprofessori Osmo Kontula Väestöliitosta muistuttaa, että Tilastokeskuksen tilastot eivät tarjoa aukotonta totuutta sinkkujen määristä.

– Kuka on yksinasuva ja sinkku on hiukan horjuva käsite. Niistä, jotka luetaan yksinasuviksi sinkuiksi, noin kolmasosalla on vakituinen suhde, mutta asutaan kahdessa osoitteessa. Olen kutsunut järjestelyä termillä erillissuhde, Kontula sanoo.

Hänen mukaansa neljä viidesosaa aikuisväestöstä elää jonkinlaisessa parisuhteessa. Avioitumisikä on kuitenkin ollut jatkuvasti nousussa. Naiset solmivat ensimmäinen avioliittonsa keskimäärin yli kolmekymppisenä.

– Kun nuoret naiset muuttavat vanhempiensa luota opiskelupaikkakunnille, siinä vaiheessa suuri osa tulee yksineläjiksi. Nuoret naiset muuttavat muutenkin nuorempana opiskelun perässä kuin nuoret miehet. Tässä suhteessa he sinkkuuntuvat miehiä aikaisemmin.

Naisten jatkuvasti kohoava koulutustaso vaikuttaa myös parisuhdemarkkinoilla.

– Pitkään on jo puhuttu, pitääkö naisten laskea rimaa kumppanin koulutustason osalta.

Elinikäinen sinkkuus koskee Kontulan mukaan maksimissaan kymmentä prosenttia väestöstä. Suomalaiset ovat parisuhdehakuista kansaa.

– Yleensä sinkuilla on toiveena, että löytyisi erillissuhde, erillisuhteessa elävät toivovat avoliittoa ja avoliittolaiset toivovat avioliittoa. Toivotaan siis keskimäärin hiukan sitovampaa suhdetta kuin sillä hetkellä on.

Yliopisto vetää sinkkuja

Nuoria sinkkunaisia löytyy suhteessa eniten suurista- ja erityisesti yliopistokaupungeista.

Miessinkut asuvat pienemmillä paikkakunnilla, joten heidän on halutessaan lähdettävä naissinkkujen perässä suurempiin kaupunkeihin.

Lähes kaikissa Suomen kunnissa on vähintään yksi yksinasuva ”sinkkuikäinen”. Vain pienessä Ahvenanmaan saarikunnassa Brändössä ei ole yhtään yksin asuvaa 16–35-vuotiasta naista.

Suomessa oli vuonna 2015 yhteensä 119 067 yksin asuvaa 16–35-vuotiasta naista ja samanikäisiä yksin asuvia miehiä oli 159 532. Yksin asuvia alle 36-vuotiaita naisia on siis koko Suomessa yli 40 000 vähemmän kuin yksin asuvia miehiä. Asialle löytyy parikin tilastollista selitystä.

Nuoret naiset opiskelevat miehiä enemmän korkeakouluissa, joten yksin asuessaan he eivät näy kotipaikkakuntansa tilastoista, vaan löytyvät opiskelupaikan luvuista.

Myös avio- ja avoerojen seurauksina syntyy enemmän tilastollisia ”miessinkkuja” kuin naisia, koska erossa lapsi jää useimmiten äidille. Myös väestörakenne selittää yksin asuvien määrää: miehiä on nuorissa ikäluokissa naisia enemmän.

Jos taulukko ei näy, voi katsoa sen täältä.